রাশিয়ার মিসাইল হানায় মৃত্যুপুরীতে পরিণত হল ইউক্রেনের শহর

ওয়েব ডেস্ক: রাশিয়ান মিসাইল হামলায় (Russian Missile Attack) আবারও একবার কেঁপে উঠল ইউক্রেনের (Ukraine) মাটি। রবিবার ভয়াবহ ক্ষেপণাস্ত্র হামলায় কার্যত মৃত্যুপুরীতে পরিণত হল ইউক্রেনের উত্তর-পূর্বাঞ্চলের সুমি শহর। ইউক্রেনের পক্ষ থেকে জানানো হয়েছে, রুশ বাহিনী (Russian Army) শহরের জনবহুল এলাকায় ব্যালেস্টিক মিসাইল হামলা চালায়। এই হামলায় এখনও পর্যন্ত অন্তত ২১ জনের মৃত্যুর খবর পাওয়া গিয়েছে, আহত হয়েছেন আরও অন্তত ৮৩ জন, যার মধ্যে রয়েছে ৭টি শিশু।

প্রকাশ্যে এসেছে হামলার মর্মান্তিক সব ভিডিও ফুটেজ। তাতে দেখা যাচ্ছে, রাস্তায় ছড়িয়ে ছিটিয়ে পড়ে রয়েছে মৃতদেহ, আহতদের উদ্ধার করতে আপ্রাণ চেষ্টা করছেন স্থানীয় বাসিন্দারা। মিসাইলের আঘাতে বহু বাড়িঘর, যানবাহন সম্পূর্ণভাবে ধ্বংস হয়ে গিয়েছে।

আরও পড়ুন: ইউক্রেনে ভারতের ওষুধের ফার্মে হামলা রাশিয়ার

উল্লেখ্য, যখন আমেরিকার মধ্যস্থতায় রাশিয়া ও ইউক্রেনের মধ্যে শান্তি আলোচনা শুরু হয়েছে, তখন এরকম হামলার ঘটনা ঘটল ইউক্রেনে। কয়েকদিন আগেই মার্কিন রাষ্ট্রদূত স্টিভ উইটকফ রুশ প্রেসিডেন্ট ভ্লাদিমির পুতিনের (Vladimir Putin) সঙ্গে আলোচনায় বসেন। এমনকি মার্কিন প্রেসিডেন্ট ডোনাল্ড ট্রাম্প (Donald Trump) নিজেও পুতিনের সঙ্গে শান্তি প্রতিষ্ঠার বিষয়ে আলোচনা করেছেন। এই প্রেক্ষিতে সুমি হামলা নতুন করে প্রশ্ন তুলছে— রাশিয়া কি আদৌ শান্তি চায়?

ইউক্রেনের প্রেসিডেন্ট ভোলোদিমির জেলেনস্কি (Volodymyr Zelenskyy) কড়া ভাষায় রাশিয়াকে আক্রমণ করেছেন। তিনি বলেন, “রাশিয়া ইচ্ছাকৃতভাবে ভিড়ে ঠাসা অঞ্চলগুলিকেই নিশানা করছে। ঘরবাড়ি, হাসপাতাল, স্কুল এমনকি উপাসনালয়ও রেহাই পাচ্ছে না। এই হামলাও হয়েছে ঠিক সেই সময় যখন সাধারণ মানুষ গির্জায় প্রার্থনায় যাচ্ছিলেন।” তিনি আরও জানান, “শান্তির আলোচনা চললেও তা রাশিয়ার আগ্রাসন থামাতে পারছে না। যতক্ষণ না মিসাইল থামে, ততক্ষণ যুদ্ধও থামবে না।”